SET ร่วง 18 จุด วิตก “โควิด” ระบาดหนัก หวั่น “ศบค.” ล็อกดาวน์เข้ม!
SET ร่วง 17.82 จุด วิตก “โควิด” ระบาดหนักต่อเนื่อง หวั่น “ศบค.” ประกาศมาตรการล็อกดาวน์เข้มข้น
30 ก.ค. 2564

ผู้สื่อข่าวรายงานว่า ตลาดหุ้นไทยต้นภาคเช้าปรับตัวลงกว่า 10 จุด ตามตลาดหุ้นภูมิภาค จากความกังวลสถานการณ์การระบาดโควิด-19 ที่ยังมีจำนวนผู้ติดเชื้อโควิด-19 สูงขึ้นต่อเนื่อง
โดย ณ เวลา 11.53 น. ดัชนีอยู่ที่ 1,519.96 จุด ลดลง 17.82 จุด หรือ 1.16% ด้วยมูลค่าการซื้อขาย 3.95 หมื่นล้านบาท
ด้านนายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยในช่วงเช้านี้ปรับตัวลงกว่า 10 จุด เป็นไปในทิศทางเดียวกับตลาดหุ้นในภูมิภาคเอเชียที่ต่างปรับตัวลงกัน จากความกังวลการแพร่ระบาดไวรัสโควิด-19 และหุ้นในกลุ่มเทคโนโลยีปรับตัวลงมากคงมาจากความกังวลเรื่องจีนแทรกแซงกลุ่มเทคโนโลยี อีกทั้งผลิตภัณฑ์มวลรวมภายในประเทศ (GDP) งวดไตรมาส 2/64 ของสหรัฐฯก็ออกมาต่ำกว่าคาดด้วย
ส่วนบ้านก็เผชิญแรงกดดันจากการแพร่ระบาดไวรัสโควิด-19 ด้วยเช่นกัน และขณะนี้ต่างก็รอดูผลการประชุมศูนย์บริหารสถานการณ์โควิด-19 (ศบค.) ในวันนี้ที่จะมีมาตรการล็อกดาวน์เข้มขึ้นหรือไม่ หลังจากที่มีกระแสข่าวออกมาว่าจะล็อกดาวน์ 24 ชั่วโมง ซึ่งก็ต้องรอดูว่าจะเป็นอย่างไรบ้าง
ทั้งนี้ ดัชนีฯหลุดแนวรับสำคัญ 1,530 จุด ซึ่งถือว่าไม่ค่อยดี ทำให้มีแนวรับถัดไปที่ 1,515-1,500 จุด และมีแนวต้าน 1,530-1,540 จุด
 